Document ID: 32011R0249
Publication Date: 2011-03-14

Content:
REGOLAMENT TAL-KUMMISSJONI (UE) Nru 249/2011
tal-14 ta' Marzu 2011
li jadotta l-ispeċifikazzjonijiet tal-modulu ad hoc tal-2012 dwar it-tranżizzjoni mix-xogħol għall-irtirar stipulati fir-Regolament tal-Kunsill (KE) Nru 577/98
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 577/98 tad-9 ta' Marzu 1998 dwar l-organizzazzjoni ta' stħarriġ ta' kampjuni tal-forza tax-xogħol fil-Komunità (1), b'mod partikolari l-Artikolu 4(2) tiegħu,
Billi:
(1)
Hemm il-ħtieġa ta' sett ta' dejta sħiħa u komparabbli dwar it-tranżizzjoni mix-xogħol għall-irtirar sabiex jiġi mmonitorjat il-progress lejn l-għanijiet komuni tal-Istrateġija Ewropa 2020 u tal-metodu miftuħ ta' koordinazzjoni fil-qasam tal-protezzjoni soċjali u l-inklużjoni soċjali. Iż-żewġ proċessi jidentifikaw il-promozzjoni tat-tixjiħ attiv u t-titwil tal-ħajja tax-xogħol bħala prijoritajiet għall-azzjoni, b'mod partikolari skont il-linja gwida 7 tal-Linji Gwida Integrati tal-Ewropa 2020 (“Iż-żieda fil-parteċipazzjoni fis-suq tax-xogħol u t-tnaqqis tal-qgħad strutturali”) u skont l-għan ta' pensjonijiet xierqa u sostenibbli adottat mill-Kunsill Ewropew f'Marzu 2006 fuq il-bażi tal-Komunikazzjoni tal-Kummissjoni “Naħdmu flimkien, naħdmu aħjar: Qafas ġdid għall-koordinazzjoni miftuħa ta' ħarsien soċjali u strateġiji ta' inklużjoni fl-Unjoni Ewropea”.
(2)
Id-Deċiżjoni Nru 1672/2006/KE tal-Parlament Ewropew u tal-Kunsill tal-24 ta' Ottubru 2006 li tistabbilixxi Programm Komunitarju għall-Impjiegi u għas-Solidarjetà Soċjali - Progress (2) issostni l-implimentazzjoni tal-Istrateġija Ewropea dwar l-Impjiegi Dan il-programm isostni finanzjarjament l-implimentazzjoni tal-għanijiet tal-Unjoni Ewropea fl-oqsma tal-impjiegi u l-affarijiet soċjali mill-1 ta' Jannar 2007 sal-31 ta' Diċembru 2013. Fil-qasam tal-pensjonijiet il-programm jipprevedi l-analiżi politika, l-informazzjoni statistika u l-għotja ta' pariri.
(3)
Ir-Regolament tal-Kummissjoni (KE) Nru 365/2008 tat-23 ta' April 2008 li jadotta l-programm ta' moduli ad hoc, li jkopri s-snin 2010, 2011 u 2012, għall-istħarriġ kampjun dwar il-forza tax-xogħol stipulat bir-Regolament tal-Kunsill (KE) Nru 577/98 (3) jinkludi modulu ad hoc dwar it-tranżizzjoni mix-xogħol għall-irtirar. Il-lista ta' varjabbli għal dan il-modulu għandha tiġi stabbilita.
(4)
Għandha ssir referenza għall-Artikolu 12(3) tar-Regolament (KE) Nru 223/2009 tal-Parlament Ewropew u tal-Kunsill (4) dwar ir-rappurtaġġ ta' kwalità u r-Rakkomandazzjoni tal-Kummissjoni 2009/498/KE (5) dwar l-istruttura tar-rapport.
(5)
Il-miżuri stipulati f'dan ir-Regolament huma skont l-opinjoni tal-Kumitat tas-Sistema Statistika Ewropea,
ADOTTAT DAN IR-REGOLAMENT:
Artikolu 1
Il-lista dettaljata ta' varjabbli għall-modulu ad hoc tal-2012 dwar it-tranżizzjoni mix-xogħol għall-irtirar li għandha tiġi miżjuda mal-istħarriġ ta' kampjuni tal-forza tax-xogħol għandha tkun kif stabbilita fl-Anness.
Artikolu 2
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Marzu 2011.

Metadata:
Eurovoc Level 1 Categories: 100153
100146
Eurovoc Level 2 Categories: 100190
100233
100235
100232
Eurovoc Level 3 Categories: 1802
3522
1163
1737
4256
All Eurovoc Categories: 2552
3537
3623
3626
4258
6150
623